ai4bharat/Pralekha huggingface dataset:
பிரதமர் அலுவலகம்
நகர்ப்புற சமையல் எரிவாயு விநியோகத்தின் 9-ஆவது சுற்றுக்கான பணித் தொடக்கத்தைக் குறிக்கும் வகையில் பிரதமர் அடிக்கல் நாட்டினார்
புதுதில்லி விஞ்ஞான் பவனில் 9-ஆவது நகர்ப்புற சமையல் எரிவாயு விநியோக  ஏலச்சுற்றின் கீழ் சி.ஜி.டி. பணித் தொடக்கத்தை குறிக்கும் வகையில் காணொலிக் காட்சி மூலம் பிரதமர் திரு நரேந்திர மோடி இன்று  அடிக்கல் நாட்டினார். 10-ஆவது சி.ஜி.டி. ஏலச்சுற்றினையும் அவர் தொடங்கி வைத்தார்.
இந்த நிகழ்ச்சியில் உரையாற்றிய பிரதமர், சி.ஜி.டி. ஏலத்தின் 9-ஆவது சுற்றின் கீழ், 129 மாவட்டங்களில் நகர்ப்புற சமையல் எரிவாயு விநியோக கட்டமைப்புப் பணிகள் தொடங்கியுள்ளதாகக் கூறினார். சி.ஜி.டி.-யின் 10-ஆவது ஏலச்சுற்றுக்குப் பின்னால், நகர்ப்புற சமையல் எரிவாயு விநியோகக் கட்டமைப்பில் 400-க்கும் அதிகமான மாவட்டங்கள் இணையும் என்றும், இது மக்கள் தொகையில் சுமார் 70 சதவீதமாகும் என்றும் அவர் கூறினார்.
நாடு தற்போது எரிவாயு அடிப்படையிலான பொருளாதாரத்தை நோக்கி சென்று கொண்டிருக்கிறது என்பதை சுட்டிக்காட்டிய பிரதமர், மத்திய அரசு எரிவாயு அடிப்படையிலான பொருளாதாரத்தின் அனைத்துப் பரிமாணங்களையும் நோக்கி கவனத்தை செலுத்தி வருகிறது என்றார். நாட்டில் எரிவாயுக் கட்டமைப்பை வலுப்படுத்த குறிப்பாக திரவ எரிவாயு முனையங்களின் எண்ணிக்கையை அதிகப்படுத்துதல், தேச அளவிலான எரிவாயு தொகுப்பை உருவாக்குதல், நகர்ப்புற எரிவாயு விநியோகக் கட்டமைப்பை ஏற்படுத்துதல் உள்ளிட்ட பல்வேறு நடவடிக்கைகளை மத்திய அரசு எடுத்து வருவதாக திரு மோடி குறிப்பிட்டார்.
தூய்மையான எரிசக்தி என்பதை நோக்கி செல்வதில், எரிவாயு அடிப்படையிலான பொருளாதாரத்தின் பங்கு பற்றி விவரித்த பிரதமர், சி.ஜி.டி. கட்டமைப்பு, தூய்மை எரிசக்தி என்பதை சாதிப்பதில் இது பெரும் பங்கு வகிக்கும் என்றார். தூய்மை எரிசக்தியை நோக்கிய மத்திய அரசின் முயற்சிகள் மிகவும் விரிவானவை என்றும் அவர் மேலும் தெரிவித்தார். இந்தச் சூழலில் தூய எரிசக்தி என்பதற்கு எத்தனால் கலப்பு, அழுத்தம் ஊட்டப்பட்ட சாண எரிவாயுக் கூடங்கள், திரவ எரிவாயு இணைப்புகளை அதிகப்படுத்துதல், மோட்டார் வாகனங்களுக்கு பி.எஸ்-6 எரிபொருள்களை அறிமுகம் செய்தல் போன்ற மத்திய அரசின் பல்வேறு முன்முயற்சிகளை அவர் எடுத்துரைத்தார்.
கடந்த நான்காண்டுகளில் 12 கோடிக்கும் அதிகமான எல்.பி.ஜி. இணைப்புகள் வழங்கப்பட்டிருப்பதாக பிரதமர் தெரிவித்தார். நகரங்களில் எரிவாயு கட்டமைப்பை உருவாக்குவது புதிய சுற்றுச்சூழல் முறையை ஏற்படுத்தும் என்றும், இதன்மூலம் எரிவாயு அடிப்படையிலான தொழில்கள் உருவாகி இளைஞர்களுக்கு வேலைவாய்ப்பு கிடைக்கும் என்றும், குடிமக்களின் வாழ்க்கையை எளிதாக்கும் என்றும் அவர் கூறினார்.
தூய்மை எரிசக்தி மற்றும் எரிவாயு அடிப்படையிலான பொருளாதாரம் என்பதற்கான இலக்குகளை அடைவதற்கு அரசு பாடுபடும் என்றும் பிரதமர் தெரிவித்தார். இத்தகைய இலக்குகளை நிறைவு செய்வது நமக்காக மட்டுமல்ல, ஒட்டுமொத்த மனித குலத்திற்காகவும், எதிர்காலத் தலைமுறைகளுக்காகவும் என்று அவர் கூறினார்.
சிறப்பு சேவைகள் மற்றும் கட்டுரைகள்
இந்தியக் குடியரசுக் கட்சியின்  மூத்த துணைத்தலைவர் திரு.எம்.ஆதிகேசவன் மறைவுக்கு மத்திய இணையமைச்சர் திரு.ராம்தாஸ் அதவாலே இரங்கல்
இந்தியக் குடியரசுக் கட்சி  மூத்தத் துணைத்தலைவரும், சென்னையைச் சேர்ந்த வழக்கறிஞருமான திரு.எம்.ஆதிகேசவன், 28 ஜுன், 2020 அன்று சென்னையில் உள்ள தனியார் மருத்துவமனை ஒன்றில் காலமானார்.
அவரது மறைவுக்கு இந்தியக் குடியரசுக் கட்சி  தலைவரும், மத்திய சமூக நீதி மற்றும் அதிகாரமளித்தல் துறை இணையமைச்சருமான திரு.ராம்தாஸ் அதவாலே ஆழ்ந்த இரங்கல் தெரிவித்துள்ளார்.
அவர் வெளியிட்டுள்ள இரங்கல் செய்தியில், வழக்கறிஞரான திரு.எம்.ஆதிகேசவன், கட்சியின் தீவிர உறுப்பினராகவும், தமிழகம் மட்டுமின்றி, தென்னிந்தியா முழுவதும் உள்ள ஒடுக்கப்பட்ட மக்களின் முன்னேற்றத்திற்காகவும் அயராது உழைத்தவர் என்று குறிப்பிட்டுள்ளார்.
திரு.ஆதிகேசவனின் மறைவு, தமது கட்சிக்கு ஏற்பட்ட ஈடுசெய்ய முடியாத இழப்பு என்று கூறியுள்ள மத்திய அமைச்சர் திரு.ராம்தாஸ் அதவாலே, அவரது சேவைகள் என்றும் நினைவுகூறத்தக்கவை என்றும் தெரிவித்துள்ளார். மேலும், திரு.ஆதிகேசவனின் மறைவு, தனிப்பட்ட முறையில் தமக்கு ஏற்பட்ட பேரிழப்பு என்றும், அவர் மறைந்தாலும், நலிவடைந்த பிரிவைச் சேர்ந்த மக்களுக்காக ஆற்றிய பணிகள் என்றென்றும் அவரது நினைவைப் போற்றும் என்றும் தெரிவித்துள்ளார்.
துயரமான இத்தருணத்தில், திரு.எம்.ஆதிகேசவனின் குடும்பத்தினருக்கு தமது ஆழ்ந்த இரங்கலைத் தெரிவித்துக் கொள்வதாகவும் மத்திய அமைச்சர் திரு.ராம்தாஸ் அதவாலே குறிப்பிட்டுள்ளார். அவரது ஆன்மா சாந்தியடைய இறைவனிடம் பிரார்த்திப்பதாகவும் திரு.ராம்தாஸ் அதவாலே, தமது இரங்கல் செய்தியில் கூறியுள்ளார்.
சிறப்பு சேவைகள் மற்றும் கட்டுரைகள்
அஞ்சல் குறைதீர்ப்பு முகாம்
சென்னை அண்ணாசாலை தலைமை அஞ்சலகத்தில், 18.03.2022 அன்று காலை 11.00 மணிக்கு குறை தீர்ப்பு முகாம் நடைபெறவுள்ளது. அண்ணாசாலை தலைமை அஞ்சலகம் வாயிலாக அஞ்சல்சேவைகள் அதாவது மணியார்டர்கள், பதிவுத் தபால்கள், சேமிப்பு வங்கி முதலிய சேவைகளை பெற்று வரும் பயனாளிகள் குறைகள் ஏதும் இருப்பின், அவற்றை நேரிலோ அல்லது தபால் மூலமோ தலைமை அஞ்சலக அதிகாரி, அண்ணாசாலை தலைமை அஞ்சலகம், சென்னை- 600 002 என்ற முகவரிக்கு அல்லது doannaroadhpo.tn@indiapost.gov.in என்ற மின்னஞ்சல் முகவரிக்கு 15.03.2022 அன்றோ அல்லது அதற்கு முன்பாகவோ அனுப்பி வைக்கலாம். சம்பந்தப்பட்டவர்கள் 18-ந் தேதி நேரில் முகாமிலும் கலந்து கொள்ளலாம் என்று அண்ணாசாலை தலைமை அஞ்சலக தலைமை அதிகாரி திரு. எம். முரளி வெளியிட்டுள்ள செய்திக் குறிப்பில் கூறியுள்ளார்.
தகவல் மற்றும் ஒலிபரப்பு அமைச்சகம்
பீகாரின் மைதிலி மொழி திரைப்படமான லோட்டஸ் ப்ளூம்ஸ், தாய்க்கும், குழந்தைக்கும் உள்ள பாசப்பிணைப்பை பெருமளவில் சைகை மொழியில் விவரிக்கும் கதை
ஒரு தனிப்பட்ட நபரின் உணர்ச்சிகரமான வாழ்க்கைப் பயணத்தை இயற்கையும், பொதுமக்களும் சாட்சிகளாக விளங்க விவரிக்கப்பட்ட கதையாக லோட்டஸ் ப்ளூம்ஸ் அமைந்திருப்பதாக அதன் இயக்குநர் பிரதீக் ஷர்மா கூறியுள்ளார். 53-வது இந்திய சர்வதேச திரைப்பட விழா நிகழ்வில் பேசிய அவர், தனது கதையை பொழுதுபோக்கு அம்சங்களுடன் இணைத்து நகர்த்தி செல்ல விரும்பியதாக கூறியுள்ளார்.
இந்த படத்திற்கு திரைக்கதை வசனம் எழுதிய அஸ்மிதா ஷர்மா கூறுகையில், மனிதனின் வாழ்வில் இயற்கை என்ன திட்டமிட்டிருக்கிறது என்பதை சுவாரஸ்யமாக சித்தரிப்பதுதான், லோட்டஸ் ப்ளூம்ஸ் திரைப்படத்தின் மையக்கருத்து என்ற போதும். அந்த திட்டம், சில வேளைகளில் எதிர்பாராத விதமாகவும் அமையலாம் என்பதையும், பல நேரங்களில் மனிதனின் எண்ணம் பலிக்காமலும் போகலாம் என்பதையும் வலியுறுத்தும் வகையில் அமைந்துள்ளது என்றார். சில தருணங்களில் இயற்கையின் இந்த பயணம் சிரமங்கள் நிறைந்த்தாக இருக்கக் கூடும். ஆனால், இயற்கையிடமும், படைத்தவனிடமும் நாம் முழுஅளவில் சரணாகதி அடையும்போது, நாம் எதிர்கொள்ளும் பிரச்சனைகளுக்கு நாமே எதிர்பாராத வகையிலான விசித்திரமான வழிகளில் தீர்வு கிடைக்கலாம் என்றார்.
பிரபல கதாநாயக நடிகர் அகிலேந்திர சத்ரபதி மிஷ்ரா கூறுகையில், இந்த படத்தில் திரைமொழிக்காகவே இந்த திரைப்படத்தை தேர்வு செய்தேன். என்றும், வாழ்க்கை என்பது தாமரையைப் போன்றது, அது சூரியன் உதிக்கும்போது மலர்ந்தும், அஸ்தமனத்தில் வாடி விடுவதையும் சித்தரிக்கும் வகையில் கதைக்கரு உருவாக்கப்பட்டுள்ளது என்று அவர் தெரிவித்தார்.
அதுமட்டுமல்லாமல், பீகாரில் ஒரு குறிப்பிட்ட சமூகத்தினர் பேசும் மைதிலி மொழியை முன்னிறுத்தவே இந்த திரைப்படத்தில் பணியாற்றினேன் என்றும், பெரும்பாலும் பிராந்திய மொழி திரைப்படங்கள், இந்தியாவின் பாரம்பரியம் மற்றும் கலாச்சாரத்தின் சாராம்சத்தை வெளிப்படுத்துவதாக இருந்தாலும், அத்தகைய திரைப்படங்கள் பெரும்பாலும் எடுக்கப்படுவதில்லை என்றும் குறிப்பிட்ட அவர், பிராந்திய மொழியை முன்னிறுத்தும் திரைப்படங்கள் அதிகளவில் எடுக்கப்பட வேண்டும் என்று வலியுறுத்தினார்.
கேள்வி ஒன்றுக்கு பதிலளித்த அவர், வாழ்வின் நீட்சியே திரைப்படம் என்றும், திரைப்படங்கள் நாம் சந்திக்கும் நிகழ்வுகளை அபரிமிதமான அளவில் நம் கண்முன்னே சித்தரிக்கும் பணியை செய்து வருவதாக கூறினார். ஏனெனில், கலாச்சாரம், மொழி மற்றும் ஆன்மீக பார்வையையும், மொழியின் நவரசங்களையும் திரைப்படம் மனிதர்களின் மனங்களில் விதைக்கிறது என்றார். 53-வது இந்திய சர்வதேச திரைப்பட விழாவில் இன்று வெளியிடப்பட்ட இந்த திரைப்படம் அமோக வரவேற்பை பெற்றுள்ளது.
படத்தின் பெயர்: லோட்டஸ் பிளூம்ஸ்
இயக்குநர்: பிரட்டிக் ஷர்மா
தயாரிப்பாளர் மற்றும் திரைக்கதை வசனகர்த்தா: அஸ்மிதா ஷர்மா
கதாநாயகர்: அகிலேந்திர சத்ரபதி மிஷ்ரா.
குழந்தை நட்சத்திரம்: மாஸ்டர் அத் ஷர்மா
கதைசுருக்கம்:
இயற்கைக்கும், மனிதனுக்கும் இடையேயான நம்பிக்கை மற்றும் அடிப்படை நற்பண்புகளை விவரிக்கிறது. ஒருவரின் ஆத்மாவிற்கும், இயற்கை அன்னைக்கும் உள்ள தொடர்பே வாழ்விற்கு வசந்தத்தை அளிக்கும். மிகக்குறைந்த உரையாடல்களை கொண்டு பீகார் மாநிலத்தின் ஊரகப்பகுதிகளில் படமாக்கப்பட்ட இந்த திரைப்படத்தில், பெரும்பாலான பகுதி செய்கை சமிக்ஞைகளை உள்ளடக்கியது.
பாதுகாப்பு அமைச்சகம்
இரண்டாவது ஏசிடிசிஎம் வெடிமருந்து கொண்டு செல்லும் படகு ஒப்படைக்கப்பட்டது
மத்திய அரசின் "தற்சார்பு இந்தியா" முன்முயற்சிகளுக்கு இணங்க, தானேயில் உள்ள சூரியதீப்தா புராஜெக்ட்ஸ் நிறுவனத்துடன் பதினொரு வெடிமருந்து படகுகளின் கட்டுமானம் மற்றும் விநியோகத்திற்கான ஒப்பந்தம் கையெழுத்தானது. எல்.எஸ்.ஏ.எம் 16  தொடரின் இரண்டாவது தொகுதி படகு செப்டம்பர் 23 அன்று சி.எம்.டி.இ எம்.வி ராஜ்கிருஷ்ணா முன்னிலையில் இந்திய கடற்படைக்கு வழங்கப்பட்டது. இந்தியக் கப்பல் பதிவேட்டின்  வகைப்படுத்தல் விதிகளின் கீழ் 30 ஆண்டுகள் சேவை ஆயுள் கொண்ட படகு கட்டப்பட்டுள்ளது. உள்நாட்டு உற்பத்தியாளர்களிடமிருந்து பெறப்பட்ட அனைத்து முக்கிய மற்றும் துணை உபகரணங்கள் / அமைப்புகளுடன், பாதுகாப்பு அமைச்சகத்தின் "மேக் இன் இந்தியா" முன்முயற்சிகளில் இந்தப் படகு பெருமை கொள்கிறது.
ஏ.சி.டி.சி.எம் படகை சேர்ப்பது, படகுத்துறைகள் மற்றும் வெளிப்புற துறைமுகங்களில் ஐ.என்.எஸ். கப்பல்களுக்கு பொருட்கள் / வெடிமருந்துகளை கொண்டு செல்லுதல், புறப்படுதல் மற்றும் இறக்குதல் ஆகியவற்றை எளிதாக்குவதன் மூலம் ஐ.என்.எஸ்- இன் செயல்பாட்டு கடமைகளுக்கு உத்வேகம் அளிக்கும்.
விண்வெளித்துறை
விண்வெளி நடவடிக்கை மசோதா பற்றி அரசு தீவிரமாக ஆலோசித்து வருகிறது: மத்திய அமைச்சர் டாக்டர் ஜிதேந்திர சிங்
விண்வெளித் துறையில் தனியார் துறையினரின் பங்களிப்பை ஊக்குவிப்பதுடன், அனைத்து ஒழுங்குமுறை அம்சங்களை உள்ளடக்கிய விண்வெளி நடவடிக்கை மசோதா குறித்து அரசு தீவிரமாக ஆலோசித்து வருவதாக மத்திய அறிவியல் மற்றும் தொழில்நுட்பம், புவி அறிவியல் துறைகளின் இணை அமைச்சரும் , பிரதமர் அலுவலகம், பணியாளர், பொதுமக்கள் குறைதீர்ப்பு மற்றும் ஓய்வூதியங்கள், அணுசக்தி மற்றும் விண்வெளி ஆகிய துறைகளின் இணை அமைச்சருமான டாக்டர் ஜிதேந்திர சிங் தெரிவித்துள்ளார்.
மாநிலங்களவையில் கேள்வி ஒன்றுக்கு எழுத்துப்பூர்வமாக இன்று அவர் அளித்த பதிலில், விண்வெளி தொழில்நுட்பங்கள், சேவைகள் மற்றும் உபகரணங்களை உள்நாட்டிலேயே தயாரிப்பதற்கு தனியார் துறையின் பங்களிப்பை ஊக்குவிப்பதற்கான சூழலியலை உருவாக்க அரசு தீவிரமாக உள்ளது என்று தெரிவித்துள்ளார்.
இந்திய அரசு, கடந்த ஆண்டு ஜூன் மாதம், விண்வெளித் துறை சீர்திருத்தங்களை அறிவித்தது. தனியாரின் நடவடிக்கைகளை கண்காணிப்பதற்காக விண்வெளித் துறையின் கீழ் இந்திய தேசிய விண்வெளி மேம்பாடு மற்றும் அங்கீகார மையம் என்ற தனி முதன்மை முகமை உருவாக்கப்பட்டது. தனியார் துறையினருக்கு அனுமதி அளிக்கப்படும் போது இந்திய விண்வெளி ஆராய்ச்சி நிறுவனமான இஸ்ரோவின் நிறுவப்பட்ட இயந்திரங்களின் பாதுகாப்பை இந்த முகமை உறுதி செய்யும்.
பொது மக்களின் கருத்துக்கள் கேட்டறியப்பட்டுள்ளது. பல்வேறு துறைகள் மற்றும் அமைச்சகங்களுடனும் இதுதொடர்பாக ஆலோசனை நடத்தப்பட்டுள்ளது.
தனியாரின் நடவடிக்கைகளுக்கு ஆதரவு அளிப்பதற்காக விண்வெளித்துறையின் வசதிகளை தனியார் துறையினர் பயன்படுத்திக் கொள்ள அனுமதி அளிக்கப்பட்டுள்ளது. இதுதவிர அரசு ஏராளமான நடவடிக்கைகளையும் மேற்கொண்டு வருகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1740219
நிதி அமைச்சகம்
மேற்கு வங்கத்தில் வருமான வரித்துறை சோதனை நடவடிக்கை
அசன்சோலை சேர்ந்த இரும்பு மற்றும் எஃகு பொருட்கள், உள்கட்டமைப்பு, சிமெண்ட், பாலி ஃபேப்ஸ், வேளாண் தொழில்நுட்பம் மற்றும் உணவு பதப்படுத்துதல் ஆகிய வணிகங்களில் ஈடுபட்டுள்ள இரண்டு முக்கிய குழுமங்களில் 16.12.2021 அன்று சோதனை மற்றும் பறிமுதல் நடவடிக்கையை வருமான வரித் துறை மேற்கொண்டது. மேற்கு வங்கத்தில் உள்ள 30-க்கும் மேற்பட்ட வளாகங்களில் தேடுதல் நடைபெற்றது.
எஸ்டி அட்டைகள், வாட்ஸ்அப் பரிமாற்றங்கள் போன்றவற்றில் சேமிக்கப்பட்ட ஆவணங்கள் மற்றும் டிஜிட்டல் தரவு வடிவிலான ஏராளமான ஆதாரங்கள் கண்டுபிடிக்கப்பட்டு கைப்பற்றப்பட்டுள்ளன. கணக்கில் காட்டப்படாத விற்பனை குறித்த தகவல்கள், உண்மையான உற்பத்தித் தரவுகளின் எக்செல் தாள்கள், கணக்குகளின் கோப்புகள், பல்வேறு தரப்பினருக்கு செய்யப்பட்ட பணப்பரிமாற்ற விவரங்கள் போன்றவற்றை தேடல் குழு கண்டறிந்துள்ளது.
இந்த நிறுவனங்களின் இயக்குநர்கள் மற்றும் உரிமையாளர்களின் முக்கிய பணியாளர்களால் கையாளப்பட்ட கணக்கில் வராத பணத்தை, கைப்பற்றப்பட்ட எஸ்டி கார்டுகள் மற்றும் தொடர்புடைய ஆதாரங்களின் ஆரம்ப ஆய்வு வெளிப்படுத்துகிறது. கணக்கில் வராத வருமானம் ரூ 66 கோடிக்கு மேல் இருப்பதை ஒரு குழுவின் முக்கிய நபர்கள் ஒப்புக்கொண்டுள்ளனர்.
வேறு சில நிறுவனங்களில், ஆதாரமற்ற கொள்முதல் உரிமைகோரல் தொடர்பான சான்றுகள் கண்டறியப்பட்டுள்ளன, அவற்றில் ரூ. 20 கோடியை கணக்கில் காட்டப்படாத வருமானமாக இயக்குநர்கள் ஒப்புக்கொண்டுள்ளனர். போலி நிறுவனங்கள் குறித்த தகவல்களும் அவற்றின் மூலம் ரூ. 40 கோடி பரிமாற்றமும் கண்டறியப்பட்டுள்ளது.
சோதனையின் போது ரூ. 2 கோடிக்கும் அதிகமான மதிப்புடைய பணம் மற்றும் நகைகள் பறிமுதல் செய்யப்பட்டன. கணக்கில் வராத பணத்தின் மதிப்பு ரூ 125 கோடி இருக்கும் என மதிப்பிடப்பட்டுள்ளது. மேற்கொண்டு விசாரணை நடைபெற்று வருகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1783764
ஆயுஷ்
பாரம்பரிய மருத்துவம் குறித்த உலக சுகாதார அமைப்பின் முதலாவது உலகளாவிய உச்சி மாநாடு குஜராத்தின் காந்திநகரில் நடைபெறுகிறது
ஆயுஷ் அமைச்சகம் மற்றும் உலக சுகாதார அமைப்பு ஆகியவை 2023 ஆகஸ்ட் 17 மற்றும் 18 ஆகிய தேதிகளில் குஜராத்தின் காந்திநகரில் இரண்டு நாள் பாரம்பரிய மருத்துவம் குறித்து உலகளாவிய உச்சிமாநாட்டை ஏற்பாடு செய்துள்ளன. பாரம்பரிய மருத்துவம் குறித்த முதலாவது உலகளாவிய உச்சிமாநாட்டிற்கு முன்னதாக ஆயுஷ் அமைச்சகத்தின் செயலாளர் திரு வைத்யா ராஜேஷ் கோடேச்சா இன்று குஜராத்தின் காந்திநகரில் செய்தியாளர்களிடம் பேசினார். மத்திய சுகாதாரம் மற்றும் குடும்ப நலத்துறை கூடுதல் செயலாளர் திரு லாவ் அகர்வாலும் செய்தியாளர்களை சந்தித்தார்.
குஜராத்தின் ஜாம்நகரில் உலக சுகாதார நிறுவனத்தால் நிறுவப்பட்ட பாரம்பரிய மருந்துகள் குறித்த சர்வதேச மையம், வளரும் நாட்டில் ஏற்படுத்தப்பட்டுள்ள முதல் மையம் என்று மத்திய ஆயுஷ் செயலாளர் எடுத்துரைத்தார். ஆயுஷ் அமைச்சகம் இணைந்து நடத்தும் பாரம்பரிய மருத்துவ உலகளாவிய உச்சிமாநாட்டை உலக சுகாதார அமைப்பு 2023 ஆகஸ்ட் 17 மற்றும் 18 ஆகிய தேதிகளில் காந்திநகரில் நடத்தும் என்றும், இது முக்கியமான சுகாதார சவால்களை எதிர்கொள்வதிலும், உலகளாவிய சுகாதாரம் மற்றும் நிலையான வளர்ச்சியில் முன்னேற்றத்தை முன்னெடுப்பதிலும் பாரம்பரிய ஒருங்கிணைந்த மருத்துவத்தின் பங்கை கண்டறியும் என்றும் அவர் தெரிவித்தார்.
ஆயுஷில் முழுமையான சுகாதாரம் குறித்த கேள்விக்கு பதிலளித்த வி.டி.கோடேச்சா, பாரம்பரிய மருத்துவ முறைகள் குறித்த பணிகள் பல தளங்களில் பல்வேறு கோணங்களில் நடந்து வருகின்றன என்றார்.
இந்த இரண்டு நாள் நிகழ்வில் 30 நாடுகளைச் சேர்ந்த சுகாதார அமைச்சர்கள் கலந்து கொள்கின்றனர். இது 90 க்கும் மேற்பட்ட நாடுகளைச் சேர்ந்த பங்கேற்பாளர்கள், கல்வியாளர்களின் புகழ்பெற்ற உறுப்பினர்கள், அரசாங்க பிரதிநிதிகள் மற்றும் பாரம்பரிய மருத்துவத் துறையைச் சேர்ந்த குறிப்பிடத்தக்க வீரர்களை ஒருங்கிணைக்கும் மிகப்பெரிய கூட்டங்களில் ஒன்றாக இருக்கும் என்று எதிர்பார்க்கப்படுகிறது.
இந்தியாவின் சுகாதாரத் துறை மற்றும் அதன் முன்னேற்றம், அது எதிர்கொள்ளும் சவால்கள் மற்றும் அதன் தற்போதைய முன்னுரிமைகள் பற்றிய கண்ணோட்டத்தை திரு லாவ் அகர்வால் வழங்கினார். தற்போதைய ஜி 20 தலைவராக இந்தியா இருப்பதால், சுகாதாரத்தில் நாட்டின் வலிமையை எடுத்துரைத்த அவர், உலகளாவிய சுகாதாரத் துறையில் அதன் பங்களிப்பை அதிகரிப்பதில் கவனம் செலுத்துவதற்கான முயற்சிகளை வலியுறுத்தினார்.
உலக சுகாதாரத்தில் இந்தியாவின் பங்களிப்பை திரு லாவ் அகர்வால் பாராட்டினார். உலகின் தொலைதூரப் பகுதிகளில் அமைக்கப்பட்டுள்ள பல யோகா மையங்கள், அவற்றின் சுகாதாரத்தை மேம்படுத்தினார். நவீன மற்றும் ஆயுஷ் மருத்துவத்தின் மூலம் முழுமையான சுகாதாரமே இந்தியாவின் அணுகுமுறை என்று அவர் கூறினார்.
பிரதமர் அலுவலகம்
உத்தராகண்ட் முதல் அமைச்சராக பதவி ஏற்ற திரிவேந்திர சிங் ராவத்திற்கு பிரதமர் வாழ்த்து
உத்தராகண்ட் மாநில முதல் அமைச்சராக பதவி ஏற்ற திரு. திரிவேந்திர சிங் ராவத்தை பிரதமர் வாழ்த்தினார்.
நிலக்கரி அமைச்சகம்
2023-24 நிதியாண்டின் முதல் காலாண்டில் ஒட்டுமொத்த நிலக்கரி உற்பத்தி இதுவரை இல்லாத அளவுக்கு 223.36 மில்லியன் டன்னாக உயர்ந்துள்ளது
கோல் இந்தியா நிறுவன உற்பத்தி 2023 ஏப்ரல் முதல் ஜூன் வரை 9.85% அதிகரிப்பு
ஜூன் 2023 இறுதிக்குள் நிலக்கரி கையிருப்பில் 37.62% வளர்ச்சி
2023-24 நிதியாண்டின் முதல் காலாண்டில் இந்தியாவின் நிலக்கரித் துறை 223.36 மில்லியன் டன்  என்ற மிக உயர்ந்த நிலக்கரி உற்பத்தியைப் பதிவு செய்வதன் மூலம் ஒரு குறிப்பிடத்தக்க மைல்கல்லை எட்டியது, இது 2022-23 நிதியாண்டின் இதே காலகட்டத்தில் 205.76 மெட்ரிக் டன் உற்பத்தியுடன் ஒப்பிடும்போது 8.55% என்னும் கணிசமான வளர்ச்சியைக் குறிக்கிறது .
கோல் இந்தியா லிமிடெட்  நிறுவனம், 2023 ஏப்ரல் முதல் ஜூன் வரை 175.48 மெட்ரிக் டன் உற்பத்தியைப் பதிவு செய்துள்ளது, இது முந்தைய ஆண்டின் இதே காலகட்டத்தில் 159.75 மெட்ரிக் டன்னுடன் ஒப்பிடும்போது 9.85% என்னும் பாராட்டத்தக்க வளர்ச்சி விகிதத்தைக் குறிக்கிறது. நிலக்கரி உற்பத்தியில் நிலையான மேல்நோக்கிய வளர்ச்சி, எரிசக்தி தேவைகளைப் பூர்த்தி செய்வதுடன் நிலையான பொருளாதார வளர்ச்சியை ஊக்குவிக்கும் இந்தியாவின் உறுதிப்பாட்டை எடுத்துக்காட்டுகிறது.
ஏப்ரல் 2023 முதல் மே 2023 வரை நிலக்கரி இறக்குமதி 16.76% அதிகரித்திருந்தாலும், முந்தைய ஆண்டின் இதே காலகட்டத்துடன் ஒப்பிடும்போது, இந்த உயர்வு முதன்மையாக நிலக்கரி இறக்குமதி விலைகளில் கணிசமான சரிவுக்கு காரணம் என்பதை கவனத்தில் கொள்ள வேண்டும். 2022-23 நிதியாண்டின் முதல் காலாண்டுடன் ஒப்பிடும்போது, 2023-24 நிதியாண்டின் முதல் காலாண்டில் நிலக்கரிக்கான இறக்குமதி விலை 60% க்கும் அதிகமாக சரிந்துள்ளது.
இதன் விளைவாக, சி.ஐ.எல் இன் அறிவிக்கப்பட்ட விலைகள் மீதான மின்-ஏல பிரீமியம் கணிசமான குறைப்பைக் கண்டுள்ளது, இது ஜூன் 2022 இல் 357% இலிருந்து, முக்கியமாக இறக்குமதி விலைகளின் கூர்மையான வீழ்ச்சி காரணமாக, ஜூன் 2023 இல் 54% ஆக குறைந்துள்ளது, நிலக்கரி ஏலத்தின் பிரீமியம் தொழில்துறையின் நாடித்துடிப்பைப் பேசுகிறது. நிலக்கரி ஏல பிரீமியத்தின் கூர்மையான சரிவு உள்நாட்டு சந்தையில் போதுமான நிலக்கரி கிடைப்பதைக் குறிக்கிறது. இந்த இறக்குமதி விலை சரிவு நிலக்கரிக்கான இறக்குமதி நிலப்பரப்பை வடிவமைப்பதில் முக்கிய பங்கு வகிக்கிறது.
நிலக்கரி கிடைப்பதைப் பொறுத்தவரை, ஜூன் 23 ஆம் தேதி நிலவரப்படி, நாட்டில் போதுமான அளவு நிலக்கரி கையிருப்பு உள்ளது, இது 107.15 மெட்ரிக் டன்  உடன் 33.61 மெட்ரிக் டன் மற்றும் தனியார் ஆலைகள் / குட் ஷெட் சைடிங் / துறைமுகங்களில் 6.54 மெட்ரிக் டன்) ஆகும், இது கடந்த ஆண்டின் இதே காலத்துடன் ஒப்பிடும்போது 37.62% வளர்ச்சியைக் குறிக்கிறது. கணிசமான நிலக்கரி இருப்பு கிடைப்பது நிலக்கரியை சார்ந்துள்ள பல்வேறு துறைகளுக்கு நிலையான விநியோகத்தை உறுதி செய்கிறது, இதன் மூலம் நாட்டின் ஒட்டுமொத்த எரிசக்தி பாதுகாப்பிற்கு பங்களிக்கிறது.
நிலக்கரி உற்பத்தியில் இந்தியாவின் சாதனை நிலக்கரித் துறையின் ஒருங்கிணைந்த முயற்சிகளையும், நாட்டின் வளர்ந்து வரும் எரிசக்தித் தேவைகளைப் பூர்த்தி செய்வதற்கான அதன் உறுதிப்பாட்டையும் பிரதிபலிக்கிறது. சாதனை புள்ளிவிவரங்கள் தொழில்துறையின் மீள்திறனை மட்டுமல்லாமல், நிலையான வளர்ச்சிக்காக முயற்சிக்கும் போது சந்தை நிலைமைகளுக்கு ஏற்ப மாற்றியமைக்கும் திறனையும் நிரூபிக்கின்றன.
நுகர்வோர் நலன், உணவு மற்றும் பொது விநியோகம் அமைச்சகம்
பொது விநியோகத் திட்டத்தின் கீழ் சிறுதானியங்களின் விநியோகத்தை அதிகரிக்க அரசு திட்டம்
பொதுவிநியோகத் திட்டத்தின் கீழ் சிறுதானியங்களின் விநியோகத்தை அதிகரிக்க மத்திய அரசு திட்டமிட்டுள்ளது. இதற்காக பல்வேறு நடவடிக்கைகளை மேற்கொள்ள முடிவு செய்யப்பட்டுள்ளது.
- கம்பு மற்றும் கேழ்வரகு ஆகிய சிறுதானியங்களின் அதிக கொள்முதல் இலக்குகளை அடைய திட்டமிட்டு செயல்படுதல்.
- பிரதமரின் ஏழைகள் மேம்பாட்டு உணவுத்  திட்டத்தின் கீழ் கோதுமை மற்றும் அரிசியுடன் சிறுதானியங்களை விநியோகித்தல்.
- சிறுதானியங்களை கொள்முதல் செய்யும் மாநிலங்கள் கூடுதல் இருப்பு குறித்து முன்கூட்டியே தகவல் தெரிவிக்க அறிவுறுத்தப்பட்டுள்ளது. பற்றாக்குறை உள்ள மாநிலங்களும் முன்கூட்டியே தகவல் தெரிரவிக்க அறிவுறுத்தப்பட்டுள்ளது.
- சிறுதானியங்களின் உற்பத்தியை அதிகரிப்பதன் மூலம் பயிர்களின் பல்வகைப்படுத்தலை ஊக்குவிக்குமாறு மாநிலங்கள் கேட்டுக்கொள்ளப்பட்டுள்ளன.
- தேசிய உணவுப் பாதுகாப்புச் சட்டத்தின் கீழ் பயன்பெறும் பயனாளிகளிடையே ஊட்டச்சத்தை மேம்படுத்துவதற்காக, அனைத்து மாநிலங்களும், சிறுதானியங்களை கொள்முதல் செய்து, உள்ளூர் நுகர்வு விருப்பத்தின்படி விநியோகிக்குமாறு கேட்டுக் கொள்ளப்பட்டுள்ளன.
- மத்திய அரசு சிறுதானியங்களை ஊக்குவிக்க சிறப்பு விழிப்புணர்வு நிகழ்ச்சிகளுக்கு ஏற்பாடு செய்துள்ளது.
- வேளாண்மை மற்றும் விவசாயிகள் நலத் துறை ஜி 20 நிகழ்ச்சிகளில் சிறுதானியங்களை ஊக்குவித்து வருகிறது.
- ஹைதராபாத்தில் உள்ள இந்திய வேளாண் ஆராய்ச்சி கவுன்சில்- இந்திய சிறுதானிய ஆராய்ச்சி நிறுவனம்  சமையல் கலைஞர்கள் உட்பட அனைத்து தரப்பு மக்களுக்கும் சிறுதானியங்கள் செய்முறை குறித்த பயிலரங்கை தொடர்ந்து நடத்தி வருகிறது.
இத்தகவலை மத்திய நுகர்வோர் விவகாரம், உணவு மற்றும் பொது விநியோகத் துறை இணையமைச்சர் சாத்வி நிரஞ்சன் ஜோதி மக்களவையில் இன்று எழுத்துப்பூர்வமாக அளித்த பதிலில் தெரிவித்துள்ளார்.
சிறப்பு சேவைகள் மற்றும் கட்டுரைகள்
ஜம்மு காஷ்மீரில் மத்திய அரசின் பல்வேறு வளர்ச்சி திட்டப் பணிகள் குறித்து இரண்டு நாள் ஆய்வு மேற்கொண்டார் மத்திய இணையமைச்சர் டாக்டர் எல் முருகன்
ஜம்மு காஷ்மீரில் மத்திய அரசின் பல்வேறு வளர்ச்சி திட்டப் பணிகளின் செயல்பாடுகள் குறித்து மத்திய தகவல் ஒலிபரப்பு, மீன்வளம், கால்நடை பராமரிப்பு மற்றும் பால்வளத் துறை இணையமைச்சர் டாக்டர் எல் முருகன் இன்று ஆய்வு மேற்கொண்டார்.
குல்காம் மாவட்டத்தில் இரண்டு நாள் சுற்றுப் பயணமாக அங்கு சென்றுள்ள மத்திய இணையமைச்சர், மத்திய அரசின் பல்வேறு மக்கள் நல்வாழ்வுத் திட்டங்களின் பயனாளிகளோடு கலந்துரையாடினார். பொதுமக்களை சந்தித்த அவர், பல்வேறு துறைகளின் நலத்திட்ட உதவிகள் மக்களிடம் சென்றடைந்த விதம் குறித்து கேட்டறிந்தார்.
இன்று குல்காம் மாவட்டத்தில் அமைக்கப்பட்டிருந்த பல்வேறு அரசு துறை சார்ந்த அரங்குகளை பார்வையிட்டு அவர் ஆய்வு செய்தார். அங்கு 6.9 கோடி ரூபாய் மதிப்பிலான திருமண மண்டபத்திற்கான அடிக்கல் நாட்டு விழாவிலும் அவர் கலந்து கொண்டார்.
இந்த மாவட்டத்தில் 3,200 சுயஉதவிக் குழுக்கள் இருப்பதாகவும், அதன்மூலம் பல்வேறு துறைகளில் 54,000 வேலைவாய்ப்புகள் உருவாக்கப்பட்டதாகவும் அமைச்சர் தெரிவித்தார்.
குல்காம் மாவட்டத்தின் சுற்றுலாத் துறைக்கு மத்திய அரசு அதிமுக்கியத்துவம் வழங்கி வருவதாகவும், அங்குள்ள வசதிகளை மேம்படுத்தவும், நவீனமயமாக்கவும் நிதி ஒதுக்கப்பட்டுள்ளதாகவும் அவர் கூறினார். இதன்மூலம், இளைஞர்களுக்கு வேலைவாய்ப்பு கிடைப்பதுடன் மாவட்டத்தின் பொருளாதாரம் மேம்படும் என்று அமைச்சர் டாக்டர் முருகன் தெரிவித்தார்.
தமது இரண்டுநாள் பயணத்தின் போது மீன்வளர்ப்புப் பண்ணைகளை பார்வையிட்ட அமைச்சர், பிரதமரின் மத்ஸ்ய சம்பதா திட்டத்தின்கீழ், உள்நாட்டு மீன்வளர்ப்பை ஊக்குவிப்பதுடன் மலைப் பகுதிகளுக்கு முக்கியத்துவம் அளிக்கப்படும் என்றும் தெரிவித்தார்.
காஷ்மீர் பல்கலைக் கழகத்தில் இயற்கை சார்ந்த விவசாயத்தின் மூலம் பெறப்பட்ட காய்கறிகள் குறித்த பயிற்சி முகாமில் கலந்து கொண்டவர்களுக்கு மத்திய இணையமைச்சர் சான்றிதழ் வழங்கினார்.
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கும் யூனியன் பிரதேசங்களுக்கும் சுமார் 40.31 கோடி கொவிட் தடுப்பூசிகள் விநியோகம்
நாடு தழுவிய தடுப்பூசித் திட்டத்தின் ஒரு பகுதியாக இந்திய அரசு இதுவரை, 40.31 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. மேலும் கூடுதலாக 83,85,790 தடுப்பூசிகள் வழங்கப்படவிருக்கின்றன.
இன்று காலை 8 மணி வரையிலான தரவுகளின் அடிப்படையில், மொத்தம் 38,39,02,614 டோஸ் தடுப்பூசி  பயன்படுத்தப்பட்டுள்ளன.
சுமார் 1.92 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகளின் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1735781
பிரதமர் அலுவலகம்
உலக உயிரி எரிபொருள் தின நிகழ்ச்சியில் பிரதமர் பங்கேற்கிறார்
உலக உயிரி எரிபொருள் தினத்தையொட்டி புதுதில்லி விஞ்ஞான்பவனில் நாளை நடைபெறவுள்ள நிகழ்ச்சியில் பிரதமர் திரு.நரேந்திர மோடி கலந்து கொள்கிறார்.
விவசாயிகள், விஞ்ஞானிகள், தொழில் முனைவோர், மாணவர்கள், அரசு அதிகாரிகள், நாடாளுமன்ற சட்டமன்ற உறுப்பினர்கள் உள்ளிட்ட பல்வேறு தரப்பைச் சேர்ந்தவர்கள் பங்கேற்கும் இந்தக் கூட்டத்தில் பிரதமர் உரையாற்றுவார்.
கச்சா எண்ணெய் இறக்குமதியை சாரந்திருக்க வேண்டிய காட்டயத்தை குறைக்க உயிரி எரிபொருள்கள் பயன்படும். தூய்மையான சுற்றுச்சூழல், விவசாயிகளுக்கு கூடுதல் வருமானம், கிராமப்பகுதிகளில் வேலைவாய்ப்பு ஆகியவற்றை ஏற்படுத்த இவை பங்களிக்க முடியும். அதனால், விவசாயிகளின் வருமானத்தை உயர்த்துவது, தூய்மை இந்தியா உள்ளிட்ட அரசின் பல்வேறு நடவடிக்கைகளுக்கு உயிரி எரிபொருள்கள் ஊக்கமளிக்கும்.
மத்திய அரசின் முயற்சிகளின் பலனாக, பெட்ரோலுடன் எத்தனாலை கலக்கும் நடவடிக்கையால், 2013-14-ஆம் ஆண்டில் 38 கோடி லிட்டராக இருந்த எத்தனால் விநியோகம், 2017-18-ஆம் ஆண்டில் 141 கோடி லிட்டராக அதிகரித்துள்ளது. 2018-ஆம் ஆண்டு ஜூன் மாதம் தேசிய உயிரி எரிபொருள் கொள்கைக்கு மத்திய அரசு ஒப்புதல் அளித்துள்ளது.
சுகாதாரம் மற்றும் குடும்ப நலத்துறை அமைச்சகம்
கடந்த 24 மணி நேரத்தில் 84,332 புதிய பாதிப்புகள்; 70 நாட்களுக்குப் பிறகு மிகக் குறைவு
இந்தியாவில், கடந்த 24 மணி நேரத்தில் கொரோனா தொற்றினால் 84,332 பேர் புதிதாக பாதிக்கப்பட்டுள்ளனர். இதையடுத்து, தொடர்ந்து 5-வது நாளாக அன்றாட புதிய பாதிப்புகள் ஒரு லட்சத்திற்கும் கீழ் பதிவாகியுள்ளன.
நம் நாட்டில் கொவிட் தொற்றுக்கு தற்போது சிகிச்சை பெறுவோரின் எண்ணிக்கை தொடர்ந்து கணிசமாக சரிந்து, தற்போது 10,80,690 ஆக உள்ளது. இது, நாட்டில் ஏற்பட்ட மொத்த பாதிப்பில் வெறும் 3.68 சதவீதமாகும். இந்த எண்ணிக்கை 12-வது நாளாக 20 லட்சத்திற்கும் குறைவாக ஏற்பட்டுள்ளது.
சிகிச்சை பெறுவோரின் எண்ணிக்கையில் கடந்த 24 மணி நேரத்தில் 40,981 குறைந்துள்ளனர்.
தொடர்ந்து 30-வது நாளாக புதிய பாதிப்புகளை விட தினசரி குணமடைவோரின் எண்ணிக்கை அதிகரித்து வருகிறது. கடந்த 24 மணி நேரத்தில் 1,21,311 பேர் குணமடைந்து வீடு திரும்பியுள்ளார்கள்.
கடந்த 24 மணி நேரத்தில் புதிதாகத் தொற்றுக்கு ஆளானவர்களை விட கூடுதலாக 36,979 பேர் குணமடைந்தனர்.
இதுவரை மொத்தம் 2,79,11,384 பேர் கொவிட்-19 தொற்றிலிருந்து குணமடைந்துள்ளனர். இதன்படி குணமடைந்தவர்களின் விழுக்காடு 95.07 சதவீதமாக அதிகரித்துள்ளது. கடந்த 24 மணி நேரத்தில் 1,21,311 பேர் தொற்றிலிருந்து குணமடைந்துள்ளனர்.
கடந்த 24 மணி நேரத்தில் 19,20,477 பரிசோதனைகளும், இந்தியாவில் இதுவரை மொத்தம் 37,62,32,162 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு 4.94 சதவீதமாகவும், தினசரி தொற்று உறுதி வீதம் 4.39 சதவீதமாகவும் பதிவாகியுள்ளது. தொடர்ந்து 19 நாட்களாக இந்த எண்ணிக்கை 10 சதவீதத்திற்கும் குறைவாக உள்ளது.
நாடு தழுவிய தடுப்பூசித் திட்டத்தின் கீழ் இதுவரை 25 கோடி தடுப்பூசிகளும், கடந்த 24 மணி நேரத்தில் 34,33,763 தடுப்பூசிகளும் செலுத்தப்பட்டுள்ளன.
இன்று காலை 7 மணிக்குக் கிடைத்த முதற்கட்ட தகவலின்படி மொத்தம் 34,64,228 முகாம்களில் 24,96,00,304 தடுப்பூசிகள் போடப்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1726459